กรมประมง เตรียมจัดงานมหัศจรรย์ปลาสวยงามดินแดนสยาม 1-5 มิถุนายนนี้ กระตุ้นเศรษฐกิจปลาสวยงาม
นายเฉลิมชัย สุวรรณรักษ์ อธิบดีกรมประมง เปิดเผยว่า กรมประมง จับมือไอคอนสยาม ร่วมจัดงานมหัศจรรย์ปลาสวยงามดินแดนสยาม เล่าเรื่องปลาสวยงามผ่านความภาคภูมิใจในแผ่นดินสยาม เพื่อสร้างการรับรู้ด้วยนิทรรศการแกลอรี่มีชีวิตของพันธุ์สัตว์น้ำสวยงามพื้นเมืองไทยที่มีความสำคัญทางเศรษฐกิจหลากหลายชนิด พร้อมส่งเสริมให้เกิดจิตสำนึกในการอนุรักษ์ ฟื้นฟู สู่การสร้างความสมดุลในการใช้ประโยชน์จากทรัพยากรที่มีอย่างจำกัดให้เกิดความยั่งยืน ภายในงานได้มีการจัดแสดงนิทรรศการภาพถ่ายและปลาสวยงามพื้นเมืองไทยมาร่วมจัดแสดงซึ่งรวบรวมพันธุ์สัตว์น้ำหาชมได้ยากและใกล้สูญพันธุ์ สัตว์น้ำพฤติกรรมแปลก มาให้ได้ชมผ่านเรื่องราวที่แสนมหัศจรรย์อย่างใกล้ชิดถึง 15 สายพันธุ์ที่ดูได้ยาก รวมถึงยังเอาใจเหล่านักช้อปใจกลางกรุงด้วยการจำหน่ายพันธุ์ปลาสวยงาม พรรณไม้น้ำ อุปกรณ์การเลี้ยง ตลอดจนการออกร้านจำหน่ายสินค้าและผลิตภัณฑ์ประมงคุณภาพจาก Fisherman Shop มาจำหน่าย โดยงานจะจัดขึ้นระหว่างวันที่ 1-5 มิถุนายนนี้ ที่ไอคอนสยาม เพื่อกระตุ้นเศรษฐธุรกิจปลาสวยงามของไทยให้ยืนหนึ่งในระดับโลกและเป็นการอนุรักษ์พันธ์ปลาอีกด้วย โดยจะมีพิธีเปิดงานจะมีขึ้นอย่างเป็นทางการในวันพุธที่ 1 มิถุนายน 2565 ได้รับเกียรติจากนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธี